กฎกระทรวง
กฎกระทรวง
กำหนดแบบ
หลักเกณฑ์ และวิธีการในการขอรับใบอนุญาตทำงาน
และการออกใบอนุญาตทำงาน
สำหรับคนต่างด้าวสัญชาติพม่า
ลาว
และกัมพูชา ที่หลบหนีเข้าเมือง
พ.ศ.
๒๕๔๗
 


อาศัยอำนาจตามความในมาตรา ๑๖ และมาตรา ๔๗
แห่งพระราชบัญญัติการทำงานของคนต่างด้าว พ.ศ. ๒๕๒๑ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงแรงงานออกกฎกระทรวงไว้ ดังต่อไปนี้

ข้อ ๑
ให้ยกเลิกกฎกระทรวงกำหนดแบบ หลักเกณฑ์ และวิธีการในการขอรับใบอนุญาตทำงาน
และการออกใบอนุญาตทำงาน สำหรับคนต่างด้าวหลบหนีเข้าเมืองเฉพาะสัญชาติพม่า ลาว
และกัมพูชา พ.ศ. ๒๕๔๕ 

ข้อ ๒
คนต่างด้าวที่เข้ามาอยู่ในราชอาณาจักรโดยไม่ได้รับอนุญาตตามกฎหมายว่าด้วยคนเข้าเมืองและอยู่ในระหว่างรอการส่งกลับออกนอกราชอาณาจักรสัญชาติพม่า
ลาว และกัมพูชา
ที่รัฐมนตรีว่าการกระทรวงมหาดไทยได้ออกประกาศอนุญาตให้อยู่ในราชอาณาจักรเป็นกรณีพิเศษ
ซึ่งประสงค์จะขอรับใบอนุญาตทำงาน ให้ยื่นคำขอตามแบบ ตท. ๑๓ ท้ายกฎกระทรวงนี้ พร้อมเอกสารหลักฐาน
ดังต่อไปนี้
(ก) สำเนาบัตรประจำตัวคนซึ่งไม่มีสัญชาติไทย
หรือสำเนาทะเบียนบ้านสำหรับบุคคลที่เข้าเมืองโดยไม่ชอบด้วยกฎหมายหรือเข้ามาในราชอาณาจักรเป็นการชั่วคราว
ตามแบบ ท.ร. ๑๓ หรือเอกสารทะเบียนประวัติ
หรือเอกสารรับรองรายการทะเบียนประวัติจากสำนักทะเบียนอำเภอ
หรือสำนักทะเบียนท้องถิ่น ซึ่งออกตามพระราชบัญญัติการทะเบียนราษฎร พ.ศ. ๒๕๓๔
(ข)
ใบรับรองของผู้ประกอบวิชาชีพเวชกรรมจากสถานพยาบาล
ซึ่งรับรองว่าคนต่างด้าวนั้นไม่มีโรคต้องห้ามตามที่รัฐมนตรีว่าการกระทรวงสาธารณสุขประกาศกำหนด
(ค) สำเนาเอกสารหลักฐานของส่วนราชการที่เกี่ยวข้องแสดงว่านายจ้างได้รับการจัดสรรจำนวนคนต่างด้าวเข้าทำงาน
(ง) แผนที่แสดงที่ตั้งของสถานที่ทำงาน

ข้อ ๓
ผู้รับใบอนุญาต ซึ่งประสงค์จะขอต่ออายุใบอนุญาตทำงาน ให้ยื่นคำขอตามแบบ ตท.
๑๓ ท้ายกฎกระทรวงนี้ พร้อมใบอนุญาตทำงาน และเอกสารหลักฐานตามข้อ ๒ (ก) และ (ค)
เว้นแต่การต่ออายุใบอนุญาตในกรณีที่ทำงานมาแล้วหนึ่งปีให้ยื่นเอกสารหลักฐานตามข้อ
๒ (ข) ด้วย

ข้อ ๔
ผู้รับใบอนุญาต
ซึ่งประสงค์จะเปลี่ยนการทำงานโดยขอทำงานอื่นนอกจากงานที่ระบุไว้ในใบอนุญาต
ให้ยื่นคำขอตามแบบ ตท. ๑๓ ท้ายกฎกระทรวงนี้ พร้อมใบอนุญาตทำงาน
และเอกสารหลักฐานตามข้อ ๒ (ก) และ (ค) 
ผู้รับใบอนุญาต
ซึ่งประสงค์จะเปลี่ยนท้องที่หรือสถานที่ในการทำงาน
ให้ยื่นเอกสารหลักฐานตามวรรคหนึ่ง พร้อมเอกสารหลักฐานตามข้อ ๒ (ง)
และสำเนาหนังสืออนุญาตให้คนต่างด้าวออกนอกเขตจังหวัดที่ได้จัดทำทะเบียนประวัติไว้
เว้นแต่กรณีเปลี่ยนสถานที่ในการทำงานที่อยู่ในเขตท้องที่เดียวกัน

ข้อ ๕
ผู้รับใบอนุญาต ซึ่งประสงค์จะขอรับใบแทนใบอนุญาตทำงาน ให้ยื่นคำขอตามแบบ
ตท. ๑๓ ท้ายกฎกระทรวงนี้ พร้อมแนบใบอนุญาตทำงานซึ่งชำรุดในสาระสำคัญ
หรือหลักฐานการรับแจ้งความของเจ้าพนักงานตำรวจในกรณีใบอนุญาตทำงานสูญหาย

ข้อ ๖
การยื่นคำขอของคนต่างด้าวตามข้อ ๒ ข้อ ๓ ข้อ ๔ และข้อ ๕ ให้ยื่น ณ
ท้องที่ที่เป็นสถานที่ทำงาน ดังต่อไปนี้
(๑) ในเขตกรุงเทพมหานคร ให้ยื่น ณ
กรมการจัดหางาน หรือสถานที่ที่อธิบดีกรมการจัดหางานประกาศกำหนด
(๒) ในจังหวัดอื่น ให้ยื่น ณ สำนักงานจัดหางานจังหวัด
หรือสถานที่ที่ผู้ว่าราชการจังหวัดประกาศกำหนด

ข้อ ๗
ใบอนุญาตทำงานให้ใช้แบบ ตท. ๑๔ ท้ายกฎกระทรวงนี้
ใบแทนใบอนุญาตทำงานให้ใช้แบบ ตท. ๑๔
ท้ายกฎกระทรวงนี้ โดยให้เปลี่ยนคำว่า ใบอนุญาตทำงาน เป็น ใบอนุญาตทำงาน
(ใบแทน)

ข้อ ๘
การยื่นคำขอของคนต่างด้าวตามข้อ ๒ ข้อ ๓ ข้อ ๔ และข้อ ๕
หากคนต่างด้าวไม่สามารถมายื่นคำขอได้ด้วยตนเอง
ให้ทำหนังสือมอบอำนาจให้ผู้อื่นมายื่นคำขอแทนได้ และในการยื่นคำขอแทน
ให้ผู้รับมอบอำนาจนำหลักฐานแสดงตนมาแสดงต่อเจ้าหน้าที่ผู้รับคำขอด้วย
การรับใบอนุญาตที่ได้ยื่นคำขอไว้ตามวรรคหนึ่ง
คนต่างด้าวอาจทำหนังสือมอบอำนาจให้ผู้อื่นมารับแทนได้
โดยให้ผู้รับมอบอำนาจนำหลักฐานแสดงตนมาแสดงต่อเจ้าหน้าที่ด้วย

ข้อ ๙[๑] กฎกระทรวงนี้ให้ใช้บังคับตั้งแต่วันที่ ๑
กรกฎาคม พ.ศ. ๒๕๔๗ เป็นต้นไป
ให้ไว้
ณ วันที่ ๖ กรกฎาคม พ.ศ. ๒๕๔๗
อุไรวรรณ เทียนทอง
รัฐมนตรีว่าการกระทรวงแรงงาน


.


กรมการจัดหางาน
กระทรวงแรงงาน
แบบ
ตท.๑๓
Form WP.13
[ดูข้อมูลจากภาพกฎหมาย]














































แบบใบอนุญาตทำงานของคนต่างด้าวสัญชาติพม่า
ลาว และกัมพูชา ที่หลบหนีเข้าเมือง
แบบ
ตท.๑๔
[ดูข้อมูลจากภาพกฎหมาย]














































หมายเหตุ
:-
เหตุผลในการประกาศใช้กฎกระทรวงฉบับนี้ คือ โดยที่มาตรา ๑๖
แห่งพระราชบัญญัติการทำงานของคนต่างด้าว พ.ศ. ๒๕๒๑
บัญญัติให้รัฐมนตรีว่าการกระทรวงแรงงานมีอำนาจออกกฎกระทรวงกำหนดแบบ หลักเกณฑ์
และวิธีการในการขอรับใบอนุญาตและการออกใบอนุญาต การขอต่ออายุใบอนุญาตและการต่ออายุใบอนุญาต
การขอรับใบแทนและการออกใบแทนใบอนุญาต
การขออนุญาตและการอนุญาตให้เปลี่ยนการทำงานหรือเปลี่ยนท้องที่หรือสถานที่ในการทำงาน
สำหรับคนต่างด้าวที่เข้ามาอยู่ในราชอาณาจักรโดยไม่ได้รับอนุญาตตามกฎหมายว่าด้วยคนเข้าเมืองประกอบกับกระทรวงแรงงานได้จัดระบบบริหารจัดการให้คนต่างด้าวสัญชาติพม่า
ลาว และกัมพูชา
ที่หลบหนีเข้าเมืองซึ่งอยู่ระหว่างรอการส่งกลับทำงานในราชอาณาจักรได้ จึงจำเป็นต้องออกกฎกระทรวงนี้

























ศุภชัย/พิมพ์
๒๕
สิงหาคม ๒๕๔๗
ธัญกมล/ศุภสรณ์/ตรวจ
๑๐
กันยายน ๒๕๔๗
A+B

ภัทรวีร์/ปรับปรุง
๒๙ พฤศจิกายน ๒๕๖๐

[๑] รก.๒๕๔๗/พ๓๑ก/๑/๑๔
กรกฎาคม ๒๕๔๗